b'\n_START_ARTICLE_\nMarta Pusti\xc5\xa1ek\n_START_SECTION_\n\xc5\xa0portna kariera\n_START_PARAGRAPH_\nMarta Pusti\xc5\xa1ek je \xc5\xbee v rani mladosti vstopila v vrste Sokola, kjer je za\xc4\x8dela trenirati gimnastiko. Z jugoslovansko izbrano vrsto je nastopila na Poletnih olimpijskih igrah 1936 v Berlinu. Vrsta v postavi Lidija Rupnik, Martina Hribar, An\xc4\x8dka Ker\xc5\xbean in Marta Pusti\xc5\xa1ek je v ekipnem tekmovanju osvojila \xc4\x8detrto mesto._NEWLINE_Leta 1938 je z izbrano vrsto pod vodstvom Viktorja Murnika nastopila tudi na mednarodnem prvenstvu v Pragi. Izbrana vrsta v postavi Marta Podpac, Elca Kova\xc4\x8di\xc4\x8d, Ema Kova\xc4\x8di\xc4\x8d, Du\xc5\xa1ica Radivojevi\xc4\x87, Milena Sket, An\xc4\x8dka Hafner, Jelica Vazzaz, Lidija Rupnik in Marta Pusti\xc5\xa1ek je takrat osvojila drugo mesto. Tekmovale so v mnogoboju, ki je obsegal naslednje discipline: vaja s kiji, obvezna in poljubna vaja na bradlji ter na krogih, konj na preskok, met diska in tek na 60 metrov.'